钦定古今图书集成/明伦汇编/宫闱典/第127卷 > 仇洛齐
## 钦定古今图书集成/明伦汇编/宫闱典/第127卷 > 仇洛齐

按《魏书阉官传》：“洛齐，中山人，本姓侯氏。外祖父仇款，
始出冯翊重泉。款石虎末徙邺南枋头，仕慕容𬀩，为
乌丸护军、长水校尉。生二子，长曰嵩，小曰腾。嵩仕慕
容垂，迁居中山，位殿中侍御史。嵩有二子，长曰广，小
曰盆。嵩妹子洛齐，生而非男，嵩养为子，因为之姓仇。
初，嵩长女有姿色，充冉闵宫闱。闵破入慕容㒞，又转”
赐卢豚。生子鲁元，有宠于世祖。而知外祖嵩已死，唯
有三舅，每言于世祖，世祖为访其舅。是时东方罕有
仕者，广、盆皆不乐入平城，洛齐独请行，曰：“我养子兼
人道不全，当为兄弟试祸福也。”乃乘驴赴京。鲁元候
知将至，结从者百馀骑，迎于桑干河，见而下拜，从者
亦同致敬。入言于世祖。世祖问其才用所宜，将授之
以官。鲁元曰：“臣舅不幸，生为阉人，唯合与陛下守宫
闱耳。”而不言其养子。世祖矜焉，赐以奴马，引见。寻拜
武卫将军。俄而赐爵文安子。稍迁给事黄门侍郎。魏
初，禁网疏阔，民户隐匿，漏脱者多。东州既平，绫罗户
民乐葵因是请采漏户，供为纶绵。自后逃户占为细
茧罗縠者非一。于是杂营户帅，遍于天下，不属守宰，
发赋轻易，民多私附，户口错乱，不可检括。洛齐奏议
罢之，一属郡县。从征平凉州，以功超迁散骑常侍，又
加中书令、宁南将军，进爵零陵公，拜侍中、平远将军、
冀州刺史，为内都大官。兴安二年卒，谥曰康。养子俨
袭，柔和敦敏，有长者风。太和中，为虎牢镇将。初，洛齐
贵盛之后，广盆坐他事诛，世祖以其非仇氏子，不与
焉。还取侯家近属，以俨为子后欲还本。而广有女孙
配南安王桢，生章武王彬，即中山王英弟也。仇妃闻
而请俨曰：“由我仇家富贵至此，奈何一旦孤背恩养
也！”桢时在内都主司品臣，俨隶于桢，畏惮之，遂不敢。
九年卒。谥曰静。子振袭，稍迁至中坚将军、长水校尉。
《广、盆》并善营产业，家于中山，号为“巨富”，子孙仕进至
州主簿。腾曾孙㒞，位至龙骧将军、骁骑将军、乐平男。